Diari Oficial de la Generalitat Valenciana


Sumari del DOGV 9945, del 26-09-2024 (2024/9746)

DECRET 120/2024, de 24 de setembre, del Consell, pel qual es regula la línia específica del Fons de Cooperació Municipal per a la lluita contra el despoblament dels municipis de la Comunitat Valenciana.
----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/09/24/120/dof/vci/html**

### Dades del document

Número de DOGV
:   9945

Data del DOGV
:   26-09-2024

Secció del DOGV
:   I. DISPOSICIONS GENERALS

Número del document
:   2024/9746

CVE
:   PUIT-G-0660-0525

Data del document
:   24-09-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública
    * municipi
    * despoblació
    * migració rural
    * legislació
    * regió rural
    * desenvolupament rural
    * administració local
    * hàbitat rural
    * entitat local
    * comunitat rural

PREÀMBUL

L’objectiu central del Decret 89/2021, de 2 de juliol, del Consell, de modificació del Decret 182/2018, de 10 d’octubre, del Consell, pel qual es regula la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana, va ser introduir millores en l’anterior Decret pel qual es regulava la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana. D’esta manera, es justificava esta modificació en el fet de donar més claredat als requisits que atribuïxen la condició de municipi beneficiari, ampliar els municipis que poden ser partícips d’este fons i evitar, en la mesura que siga possible, la incertesa que suposa per a estos municipis perdre la percepció d’estos fons de sobte en un exercici.

Però, amb posterioritat a estes normes, es produïx la publicació de la Llei 5/2023, de 13 d’abril, de la Generalitat, integral de mesures contra el despoblament i per l’equitat territorial en la Comunitat Valenciana, en l’exposició de motius de la qual s’assenyalen, com a objectius d’esta acció pública, els referits a frenar i revertir el despoblament mitjançant la dinamització social i econòmica dels municipis; cohesionar el territori, reduint les desigualtats i oferint a la ciutadania les mateixes oportunitats, independentment del seu lloc de residència; garantir la participació dels actors socials i econòmics presents en el territori, i impulsar l’equitat territorial entre les comarques i les poblacions de la Comunitat Valenciana.

Les mesures més concretes que regula la llei seguixen la línia d’acció política prioritària, marcada amb anterioritat a través de la Comissió Interdepartamental creada a este efecte en 2017, de donar un impuls transversal ferm a les actuacions de tots els departaments i òrgans del Consell, per a fer front al despoblament i reforçar els servicis públics en els municipis afectats, i igualment, donant suport a l’administració local mitjançant la creació d’un fons, que s’ha aplicat en els pressupostos anuals de la Generalitat de manera ininterrompuda.

En este text legislatiu es produïx una nova regulació dels indicadors i els criteris a tindre en compte per a la determinació del dret a rebre el Fons, i dels possibles municipis beneficiaris que poden ser partícips d’este, i s’establixen en el seu articulat millores en els criteris de zonificació del risc de despoblament per a participar en el Fons de Cooperació en ocasió d’ampliar els supòsits de compliment dels indicadors, de manera que al seu torn s’amplia el nombre de municipis beneficiaris.

A més, la Llei dota d’un marc jurídic més precís a l’aplicació del Fons de Cooperació Municipal per a la lluita contra el Despoblament, comprometent i garantint en els pressupostos anuals de la Generalitat una dotació econòmica suficient per a este fons. Igualment s’establix per llei la naturalesa incondicionada i no finalista, de manera que la seua regulació s’exclou del règim de subvencions, segons el que es preveu en l’article 2.2 de la Llei 38/2003, de 17 de novembre, general de subvencions.

D’altra banda, s’ha observat que alguns d’estos indicadors es calculen amb fonts estadístiques que, d’acord amb el programa anual 2024 del Pla estadístic nacional i el programa anual 2024 del Pla valencià d’estadística, han desaparegut o deixaran d’oferir dades; és el cas de l’explotació del padró municipal d’habitants i de l’estadística de variacions residencials. La causa d’esta modificació en les fonts d’informació és que estem en un moment de canvis importants en les estadístiques demogràfiques que afecten, en particular, estes.

D’esta manera, la referència nominal a estadística en la normativa que regula el fons, tant el Decret 182/2018, de 10 d’octubre, com la Llei 5/2021, de 5 de novembre, de la Generalitat, reguladora del Fons de Cooperació Municipal dels Municipis i Entitats Locals Menors de la Comunitat Valenciana, impedix, a partir d’enguany, el càlcul d’alguns indicadors perquè ja no poden basar-se en operacions que desapareixen. Per eixe motiu s’entén que caldria modificar la redacció de la normativa reguladora actual, eliminant qualsevol referència a estadístiques concretes que puguen o no estar arreplegades en els corresponents documents de programació de l’activitat estadística estatal i de la Generalitat. Esta modificació eliminaria la rigidesa actual i permetria utilitzar als organismes competents les fonts que, pel seu contingut i continuïtat, siguen més adequades per al càlcul dels indicadors.

En el present text reglamentari es fa constar l’adequació d’este Decret als principis de necessitat, eficàcia, proporcionalitat, seguretat jurídica, transparència i eficiència, d’acord amb l’article 129.1 de la Llei 39/2015, d’1 d’octubre, del procediment administratiu comú de les administracions públiques.

La necessitat i l’eficàcia d’este Decret es fonamenten en els objectius de la Llei 5/2023, de 13 d’abril, de la Generalitat, integral de mesures contra el despoblament i per l’equitat territorial en la Comunitat Valenciana, per a millorar els servicis de què disposa la ciutadania resident en els municipis en risc de despoblament d’acord amb esta llei.

Quant a la proporcionalitat, este Decret conté la regulació imprescindible per a desenvolupar reglamentàriament la Llei 5/2023, de 13 d’abril, de la Generalitat, contribuint a millorar, en la mesura del possible, les disponibilitats pressupostàries de finançament dels municipis en risc de despoblament, sense que comporte mesures restrictives de drets ni impose obligacions a les entitats destinatàries.

Pel que afecta la seguretat jurídica, el Decret és coherent amb la resta de l’ordenament jurídic i pretén generar en l’àmbit del finançament local un marc normatiu estable, predictible, integrat, clar i cert, que facilite el seu coneixement i comprensió i, en conseqüència, el compliment de les obligacions que assumixen els municipis en risc de despoblament.

En matèria de transparència, s’han definit clarament els objectius d’esta norma i la seua justificació, i s’ha possibilitat la participació activa de les entitats destinatàries en la seua elaboració. D’altra banda, els departaments competents possibilitaran, en les seues respectives seus electròniques, l’accés senzill, universal i actualitzat a la normativa en vigor que resulte aplicable.

Les ajudes concedides a l’empara d’este decret regulador, de conformitat amb l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exemptes de notificació a la Comissió Europea perquè no els és aplicable l’article 107 del Tractat de Funcionament de la Unió Europea, ja que estan destinades a ajuntaments i no afecten els intercanvis comercials entre estats membres.

Finalment, en aplicació del principi d’eficiència, este Decret no comporta cap mena de càrregues administratives innecessàries o accessòries.

Per tot això, i en compliment del mandat de desenvolupament, per via de Decret, del Fons de Cooperació Municipal per a la lluita contra el despoblament dels municipis de la Comunitat Valenciana, establit en l’article 8 de la Llei 5/2023, de 13 d’abril, de la Generalitat, integral de mesures contra el despoblament i per l’equitat territorial en la Comunitat Valenciana, s’ha tramitat l’aprovació del present Decret.

En virtut de l’anterior, a proposta del president de la Generalitat; d’acord amb l’article 18 f) de la Llei 5/1983, de 30 de desembre, del Consell; conforme amb el Consell Jurídic Consultiu, i amb la deliberació prèvia del Consell, en la reunió del 24 de setembre de 2024,

DECRETE

*Article 1. Objecte del Decret*

L’objecte d’este Decret és regular la línia específica del Fons de Cooperació Municipal per a la lluita contra el despoblament dels municipis de la Comunitat Valenciana, establit en l’Estatut d’Autonomia de la Comunitat Valenciana, en la Llei 8/2010, de 23 de juny, de la Generalitat, de règim local de la Comunitat Valenciana i en l’article 8 i la disposició transitòria tercera de la Llei 5/2023, de 13 d’abril, de la Generalitat, integral de mesures contra el despoblament i per l’equitat territorial en la Comunitat Valenciana.

*Article 2. Fins i principis*

La línia de suport als municipis en risc de despoblament té com a objecte fixar el component de la despoblació com a criteri d’assignació complementari del Fons de Cooperació Municipal, per a garantir la suficiència financera dels municipis de la Comunitat Valenciana afectats, i potenciar la seua autonomia local sobre la base del principi de subsidiarietat, finançant globalment la seua activitat a fi que puguen disposar de la dotació adequada per a la prestació dels servicis locals.

Esta línia es basa en els principis d’objectivitat, transparència, publicitat i equitat, constituint un factor d’articulació, equilibri i cohesió territorial.

*Article 3. Naturalesa*

1. La línia de suport als municipis en risc de despoblament del Fons de Cooperació Municipal de la Comunitat Valenciana té naturalesa incondicionada i no finalista.

2. Les aportacions de la Generalitat als municipis afectats tenen el caràcter de transferències a fi de finançar globalment les activitats i servicis que els corresponguen en virtut de les competències que hagen assumit segons la legislació vigent, i són compatibles amb la percepció de les aportacions de la línia general del Fons de Cooperació Municipal.

3. Estes transferències formen part i estan vinculades al sistema de finançament autonòmic de les corporacions locals valencianes, sense que en cap cas tinguen naturalesa de subvenció.

*Article 4. Municipis beneficiaris*

Els municipis beneficiaris del Fons de Cooperació Municipal contra el Despoblament seran determinats per aplicació del que es preveu en l'article 8.4 de la Llei 5/2023, de 13 d'abril, de la Generalitat, integral de mesures contra el despoblament i per l'equitat territorial en la Comunitat Valenciana.

*Article 5. Dotació*

1. La dotació anual de la present línia del Fons de Cooperació Municipal de la Comunitat Valenciana vindrà determinada pel crèdit pressupostari suficient que es garantirà concretament per a esta línia específica en les corresponents lleis anuals de pressupostos de la Generalitat. En cap cas la quantitat assignada podrà ser inferior a la dotació màxima pressupostada que es preveja en els comptes generals de la Generalitat.

2. Correspon a l’òrgan directiu amb competència en matèria d’Administració local realitzar totes les actuacions necessàries per a la seua correcta gestió i distribució.

*Article 6. Distribució de la quantia anual*

1. El procediment per a l’assignació anual de la quantia pressupostada corresponent a cada entitat beneficiària s’iniciarà d’ofici per la persona titular del departament amb competències en matèria d’Administració local, a qui correspondrà emetre la resolució d’adjudicació de conformitat amb les regles de distribució contingudes en este article, amb el coneixement previ per la comissió de col·laboració i coordinació del Fons de Cooperació Municipal de la Comunitat Valenciana prevista en la Llei 5/2021, de 5 de novembre, de la Generalitat, reguladora del Fons de Cooperació Municipal dels Municipis i Entitats Locals Menors de la Comunitat Valenciana. En esta resolució s’establirà el procediment de pagament d’estes quanties.

2. La quantia pressupostada per als municipis en risc de despoblació es distribuirà aplicant les regles següents:

a) S’assignarà una quantitat fixa per cadascun dels municipis en risc de despoblació. L’import total distribuït mitjançant este criteri no podrà superar el cinquanta per cent de la quantitat pressupostada per a esta línia.

b) L’import restant del Fons es distribuirà en funció del nombre d’habitants de dret segons les xifres de població de conformitat amb les estadístiques oficials publicades per l’Institut Nacional d’Estadística, i tindran com a referència temporal la més pròxima a l’any anterior al de l’exercici pressupostari, ponderades pels següents coeficients aplicables a les xifres de població que consten en l’últim Padró municipal vigent:

|  |  |
| --- | --- |
| De 1 a 500 | 4,0 |
| De 501 a 1.000 | 3,0 |
| De 1.001 a 2.000 | 2,5 |
| De 2.001 a 5.000 | 1,5 |
| De 5.001 a 10.000 | 0,75 |

c) La resolució anual determinarà, en funció de la disponibilitat pressupostària, l’import mínim i l’import màxim, per municipi, sobre el resultat de l’aplicació de les regles anteriors.

*Article 7. Obligacions de les entitats beneficiàries*

Les corporacions municipals beneficiàries de les aportacions de la present línia del Fons de Cooperació Municipal estan obligades, a més de les obligacions generals que els puguen afectar, a facilitar tota la informació que els siga requerida per la Sindicatura de Comptes, a sotmetre’s a les actuacions de comprovació i seguiment de l’aplicació dels fons que considere convenient la Generalitat i a presentar una memòria d’actuació, amb la indicació de les activitats realitzades i dels resultats obtinguts.

*Article 8. Adhesió de les diputacions provincials*

1. Les diputacions de Castelló, València i Alacant, com a entitats locals de la Comunitat Valenciana, en l’exercici de les seues competències de vertebració del territori previstes en l’article 50 de la Llei de règim local de la Comunitat Valenciana, podran participar, a través dels seus pressupostos anuals, en esta línia específica del Fons de Cooperació Municipal de la Comunitat Valenciana, regulat en l’article 64.3 de l’Estatut d’Autonomia de la Comunitat Valenciana, mitjançant les aportacions dineràries previstes en l'article 2.2 de la Llei 38/2003, de 17 de novembre, general de subvencions.

2. Les diputacions provincials que s'adherisquen a la participació en esta línia específica del Fons de Cooperació Municipal, podran destinar la seua assignació pressupostària als municipis de la seua província que complisquen els requisits previstos en l'article 4 d'este Decret, distribuint per província, amb caràcter voluntari, la mateixa quantia que la Generalitat, i utilitzant bé les mateixes regles de distribució que les regulades en el present Decret i davall el mateix règim de transferències incondicionades, o bé adoptant el règim jurídic i les regles de distribució propis, que atenguen els principis d'objectivitat i equitat.

DISPOSICIONS ADDICIONALS

*Primera. Incidència pressupostària*

L'aprovació d'este Decret no té cap incidència en la dotació dels capítols de despesa assignats a la Presidència de la Generalitat.

*Segona. Canvi normatiu a l'efecte d'estabilitat pressupostària*

A l'efecte del que s'establix en l'apartat 4 de l'article 12 de la Llei orgànica 2/2012, de 27 d'abril, d'estabilitat pressupostària i sostenibilitat financera, i de la resta de legislació en matèria d'estabilitat pressupostària, este Decret suposa un canvi normatiu que comporta un augment permanent de la recaptació de les corporacions municipals afectades.

DISPOSICIÓ DEROGATÒRIA

*Única. Derogació normativa*

Queda derogat el Decret 182/2018, de 10 d'octubre, del Consell, pel qual es regula la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana, i el Decret 89/2021, de 2 de juliol, del Consell, de modificació del Decret 182/2018, de 10 d'octubre, del Consell, pel qual es regula la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana, com també queden derogades totes les disposicions que, del mateix rang o d'un rang inferior, s'oposen a este Decret.

DISPOSICIONS FINALS

*Primera. Habilitació normativa*

S'habilita la persona titular del departament del Consell que tinga atribuïdes les competències en matèria d'Administració local per a dictar totes aquelles disposicions que es consideren convenients per al desenvolupament d'este Decret.

*Segona. Entrada en vigor*

Este decret entrarà en vigor l'endemà de la seua publicació en el *Diari Oficial de la Generalitat Valenciana*.

  

València, 24 de setembre de 2024

Carlos Mazón Guixot

President de la Generalitat


Còpia Permalink ELI